

**Пројектни задатак**

**“Јачање савеза општина и градова у Босни и Херцеговини” фаза II**

**Позиција:** Локални конуслтант – израда aнализе „Наплата и расподјела средстава за финансирање посебних мјера заштите од пожара“

**Трајање:** мај-јун 2024

**Извјештавање према :** СОГРС

**Сарадња са:** Стручна служба СОГРС, релевантни актери са локалног и ентитетског нивоа

**Опште информације о пројекту**

Пројекат "Јачање савеза општина и градова у БиХ" заснован је на партнерству између Шведског удружења локалних власти и региона (САЛАР), као и Савеза општина и градова Републике Српске (СОГРС) и Савеза опћина и градова Федерације БиХ (СГОФБиХ). Да би се постигли дуготрајни циљеви стратешких планова оба савеза, теорија промјена има за циљ потребу да се побољшају праксе савеза у низу активности, како би се постигли резултати пројекта на свим нивоима, укључујући управљачке структуре, законодавни оквир, учешће чланства и контакате са вишим органима власти.

Сарадња ова три удружења започела је 2017. године и финансијски је подржана донацијама Шведске развојне агенције (СИДА) и Швајцарске агенције за међународну сарадњу (СДЦ). Прва фаза пројекта спроведена је од фебруара 2018. до јуна 2022.године и постигнут је напредак у неколико кључних области организационог развоја. Комбинација институционалне и организационе подршке створила је платформу за квалитетно одређивање приоритета и побољшање рада савеза, посебно у области заговарања интереса чланица и већег кредибилитета међу члановима.

Тренутна фаза пројекта наставља са примејеном свеобухватне теорије промјене и даље ће бити вођена приоритетима савеза, путем директне везе са њиховим стратешким плановима. Како би се ефикасније усмјерила подршка савезима и њиховим основним функцијама, интервенције пројекта ће се фокусирати на три тематске области: финансирање и ресурси локалних заједница, механизам за предфинансирање програма и фондова ЕУ и локализација Циљева одрживог развоја. Јачањем капацитета и креирањем модела, пракси и процеса високог квалитета у ове три тематске области, савези ће моћи да их примјене и у другим аспектима свога рада и функционисања.

**Опис задатка**

Задатак се односи на анализу постојећег система наплате и расподјеле средстава за финансирање посебних мјера заштите од пожара, као и дефинисање адекватнијег начина наплате и расподјеле поменутих средстава. Идентификација свих извора финансирања система заштите од пожара и детаљна анализа тренутног система наплате и расподјеле средстава за заштиту од пожара су кључни кораци ка унапређењу. Приједлози за унапријеђење наплате и расподјеле поменутих средстава требају бити јасно осмишљени како би се осигурало ефикасно и одрживо функционисање читавог система заштите од пожара.

Идентификација алтернативних сценарија за адекватније начине наплате и расподјеле средстава за финансирање посебних мјера заштите од пожара захтјева дубоку анализу ризика, потенцијалних бенефиција и имплементационих изазова. Приједлози корака ка остваривању алтернативних сценарија требају бити добро осмишљени и транспарентни како би се осигурала подршка релевантних институција (Министарстава унутрашњих послова, Републичке управе цивилне заштите) и чланица СОГРС. Отворен дијалог и сарадња са релевантним актерима су од суштинског значаја за успјех и одрживост нових предложених мјера.

У складу са задатком предвиђене су сладеће активности:

* Идентификовати све изворе финансирања система заштите од пожара;
* Анализирати постојећи модел наплате и расподјеле средстава за финансирање посебних мјера заштите од пожара;
* Компаративна анализа постојећих модела наплате и расподјеле поменутих средстава у земљама у окружењу;
* Предложити мјере за унапређење постојећег начина обрачуна и наплате средстава за финансирање посебних мјера заштите од пожара;
* Предложити мјере за унапређење постојеће начина расподјеле средстава за финансирање посебних мјера заштите од пожара;
* Идентификовати и предложити алтернативне сценарије за нове начине расподјеле средстава за финансирање посебних мјера заштите од пожара;
* Предложити кораке који ће довести до остварења алтернативних сценарија;
* Обавити консултације са представницима СОГРС, Министарства унутрашњих послова, Министарства финансија и Републичком управом цивилне заштите.

Циљ овог задатка је успоставити адекватнији финансијски модел за функционисање система заштите од пожара. То подразумева детаљну анализу тренутног система финансирања и идентификацију алтернативних опција за другачију расподјелу средстава за заштиту од пожара. Кроз дефинисање финансијског оквира, идентификацију извора финансирања и анализу постојећег модела наплате и расподјеле средстава, циљ је побољшати ефикасност и одрживост система заштите од пожара.

Сврха је осигурати да чланице СОГРС адекватније учествују у расподјели средстава за финансирање посебних мјера заштите од пожара, чиме би се остварио стабилан, прилагодљив и ефикасан извор финасирања који одговара потребама чланица и омогућава дугорочну одрживост и боље функционисање.

**Опсег посла**

Опсег посла обухвата дефинисање финансијског оквира и идентификацију извора финансирања система заштите од пожара, анализу и унапријеђење постојећег модела наплате и расподјеле средстава за финансирање посебних мјера заштите од пожара, истраживање алтернативних сценарија за бољи метод расподјеле поменутих средстава, те предлагање корака за имплементацију нових модела, уз обављање консултација са представницима органа и тијела СОГРС и релевантних министарстава и управе ради подршке и усклађивања са регулаторним захтјевима.

**Очекивани резултати**

Очекивани резултат анализе је детаљан Извештај (Анализа) који сумира све доле наведено, пружајући јасну слику тренутног стања и приједлога за унапређење, и то следеће:

*Детаљна процјена тренутног стања:*

- Анализа постојећег система наплате и расподјеле средстава за финансирање посебних мјера заштите од пожара са јасно идентификованим снагама, слабостима, приликама и пријетњама.

*Препоруке за унапређење:*

- Конкретни приједлози за унапријеђење тренутног система, укључујући технолошке, административне или процесне промјене ради повећања ефикасности и транспарентности.

*Финансијска процјена:*

-Процјена трошкова и користи евентуалних промјена у систему наплате и расподјеле поменутих средстава.

*Расподјела прихода од накнаде путем алтернативних модела:*

- Сценарији за алтернативне начине обрачуна, наплате и расподјеле средстава.

*Приједлог акционог плана:*

- Јасан план корака и приоритета за имплементацију препорука, укључујући временски оквир, приоритете и одговорне стране за спровођење активности.

*Усклађеност са законодавством, стандардима и праксама:*

- Провјера усаглашености са релевантним законским захтјевима и препорукама које гарантују усклађеност система с важећим правилима и нормама.

Очекује се да ће резултати анализе пружити темељне информације, конкретне препоруке и план акција за унапријеђење система обрачуна и расподјеле прихода од накнаде, пратећи циљеве ефикасности, транспарентности и задовољства чланица СОГРС.

**Квалификације**

Консултант који ће бити ангажован за овај задатак треба да испуњава следеће квалификације:

• Стручност у области јавних финансија и финансирања локалне самоуправе,

•Доказано искуство у изради аналитичких докумената за област финансирање локалне самоуправе,

•Разумијевање релевантног законодавства и прописа везаних за локалну самоуправу у Републици Српској,

•Способност анализе постојећих докумената и нових законских рјешења,

•Одличне комуникационе вештине и способност успешног вођења сарадње са локалним властима и другим релавантним актерима.

•Способност самосталног рада и постизања резултата у задатом временском оквиру.

•Искуство у раду са међународним организацијама и донаторима биће предност.

Консултант треба да пружи доказе о својим квалификацијама, искуству и референтним пројектима који су релевантни за овај задатак.

**Опсег и локација**

Задатак ће бити обављен у периоду од 15.мај – 15.јун 2024. године.

Захтјеви задатка ће подразумевати физичке активности у Босни и Херцеговини, док ће неке активности моћи да се обављају на даљину. Задатак је планиран за максимално 10 радних дана.